# Guirionéeu ag er Religion/Chapistr 45

| ◄ Ag er burtæt. | Exampleu a burtæt. | Ag er vince contrel d’er burtæt. ► |
Er burtæt e zou stanquoh eit ne chonge er rê libertin. Hemb conz a Vari, mam hur Salvér, péhani e vezé bet gùel guet-hi refus en inour a vout mam de Zoué eit col hé gùerhtæt, guet a villioneu a dud en dès consacret hag e gonsacr hoah bamdé ou gùerhtæt d’en Eutru Doué !
I. Guet a huérhiésèd en dès reit ou buhé eit dihuen er vertu-zé ! Santès Agathe, eit goarn hé furtæt, en doé lausquet hé bourreàuïon de ronguein ha de drohein hé halon ! Santès Agnès, d’en ouaid a zeuzêc vlai, en doé souffret bout darihuet én tan, rac gùel e oé guethi bout losquet é bihue eit col hé gùerhtæt. Santès Pontamienne ne oé meit ur vatéh, mæs gùel-oé bet guet-hi bout bet soubet ha dischennet a nebedigueu bet hé goug én ur biliguad ivl berhuidant quêntoh eit cousantein de zesirieu lous hé mæstr. Sant Pelage en doé lausquet é gorv de vout trohet a dameu quèntoh eit cousantein d’er péhèd. Er prince youanq sant Casimir en doé laret é oé gùel guet-hou merhuel eit quemér ur remèd péhani e hellé el lacat én dangér de gol er burtæt.
Gout e hrér er péh e hras gùérhiésèd ag er guér a Sant-Yehan-d’Acre, a pe oé bet queméret er guér-zé. Er merhèd santel-cé en doé ronguet ou face én ur fæçon scontus ; trohet ou doé ou divès, acelfin m’en devezé bet er soudardèd dongér doh ou gùélèt ér stad-cé, ha n’ou devezé quet bet clasquet couci hou furtæt. Hou péèt méh, crechénion, ag hou lachoni é huélèt er bautrèd hag er merhèd santel-zé é tiscocin quement a gourage aveit goarn ou gùerhtæt.
II. Er bayannèd memb e ra scùir d’emb, mad d’hobér méh de hilleih a grechénion.
Virginie, merh youanq a Rome, e oé bet scrapet a dy hé zad a berh ur fal dra, mæs hé zad é cleuèt é verh é crial, e lar dehi : Hou lemel e hrér a dré men deourn, me merh, eit gobér d’oh col hou qùerhtæt ; mæs péhani-é er gùellan guet-n-oh choége, col er vuhé pé col hou qùerhtæt ? ... Gùel-é guet-n-ein, e rescondas-hi, col er vuhé. Nezé ean e dennas ur goutel hag hi boutas é calon Virginie : gùel e oé guet-hou gùélèt é verh é verhuel eid hi gùélèt disinouret.
Er senat a Rom, de larèt-é er ré e gommandé é Rom, e gassas d’er roué Porsenna dêc merh youanq a galité péré en doé goulennet èl crèd eit rançon. Unan ag er merhèd-cé, hanhuet Clélie, e hras d’hé hansortésèd comprenein en dangér é péhani é oé ou furtæt é palæs er prince-zé ; hi e ras en avis dehai d’hi héli, ha Clélie hum daulas nezé guet hé dillad é riviér en Tibr ; hé hansortésèd hi hélias hag e bassas er riviér ar naihue. Gùel e oé guet-hai risclein ou buhé eit risclein ou vertu a burtæt.
Ur verh youanq aral e oé bet garéet en hi doé collet hé furtæt ; mæs hi e hras d’hanèouèt hi oé dibéh caër ag en tu-cé, èl-cé é oé bet laqueit é liberté ; neoah bélêg bras er faus douéèd hi rebreichas rac ma hi doé ur min rai zivodest, hag e laras dehi : « P’hou pehé bet mui a vodesti én hou cusquemanteu hag én hou gesteu, ne vezé quet clasquet nitra a zivout hou qùerhtæt. Hou pèn scan, hou gesteu rai joéius ne jaugeant quet doh ur verh péhani en dès sourci ag hé furtæt hag a hé brut mad.» En exampleu-cé a burtæt hag a vodesti ne zeliant-ind golein a véh hilleih a grechénion ag en amzér-men, péré en dès bihannoh a vodesti eid er bayannèd ?
Er burtæt e jauge doh en ol, memb doh er ré e zou ér stad a briedereah : peb-unan e zeli hi fratiquein revé é stad. Hemb er vertu-cé n’hellér quet pligein de Zoué na bout salvet. Mar e hoès bet er maleur d’hi houci, er remèd e chom guet-n-oh e zou bihuein pur ha gobér pénigen.
1° Me sellou perpet er burtæt èl ur vertu e zelian pratiquein guet er secour a hræce Doué. — 2° M’hum accourageou dré exampleu hilleih a dud gredus péré en dès-hi douguet bet en ihuellan pazen. — Ha me larou liès doh-ein me hunan : perac n’hellehen-mé guet er secour ag en nean er péh en dès guellet quement a dud aral quer goan èl on ? Men Doué, laqueit ém halon un istim vras aveid er burtæt, ha reit-t’ein er græce ne hrein mui nitra énep d’er vertu caër-zé.